કાઠિયાવાડમાં લગ્નપ્રસંગે ઉકરડી નોતરવાનો રિવાજ ઉચ્ચ તેમજ લોકવરણમાં સર્વત્ર જોવા મળે છે. ઉકરડી નોતરવાની વિધિ લગ્નના શાસ્ત્રમાં ક્યાંય દેખાતી નથી, પણ ચાક વધાવવો, પસ ભરાવવો, પીઠી ચોળળી વગેરે વિધિઓની જેમ ઉકરડીની વિધિ પણ સ્ત્રીઓએ પાછળથી ઉમેરી દીધી હશે! આ વિધિ ખાસ કરીને સ્ત્રીઓએ જ નક્કી કરી દીધી લાગે છે, કારણ કે તેમાં માત્ર સ્ત્રીઓ જ ભાગ લે છે. પુરુષ કે ગોરમહારાજને તેમાં જરાસરખુંયે સ્થાન નથી એમ શ્રી ખોડીદાસ પરમાર નોંધે છે.